Notum sit fidelibus Christianis, præsentibus, et futuris, post constructionem Besuensis Cœnobii ab Amalgario Duce in honore Beatorum Apostolorum Petri et Pauli, non parvæ amplitudinis prædia inibi ab eo collata: cum quibus et alodum quod dicitur ad Vetus-vineas, concessit. In quo loco servorum Dei aggregans multitudinem sub regulari disciplina vivere paratos, filium suum eis præfecit nomine Wandalenum. Post multorum vero temporum curricula, partim invasione hostium, partim irruptione Hunorum, a quibus idem locus quinquies traditur concrematus, nec minus incuria Pontificum ut prius augmentum, perpeti cœpit detrimentum, donec Betto Lingonensem adipisci promeruit sedem; qui quandiu rebus humanis interfuit, ut idoneus Pastor præfuit. Quo decedente, Albericus successor eligitur. Quique per visitationem Apostolicam, divina sibi opitulante misericordia, ipsum locum in pristinum reparavit statum, nec non suis ampliavit donis; diuque in honoris perseveravit stabilitate, et Religionis. Postea autem utrum gratia beneficii, an præsumptionis, Vetus-vineas quidam Hugo tenuit: quo defuncto iterum locus resumpsit, et quietam ac solidam tempore Brunonis Lingonensis Episcopi possedit. Post cujus decessum, sicut cætera loca sanctorum, locus Besuensis in direptionem cecidit. Tunc qui videbantur pacifici, prædones sunt effecti. Inter quos quidam Gerardus, et frater ejus Lambertus, de progenie supra-scripti Hugonis progeniti, quasi jure hereditario Vetus-vineas invaserunt. Sed cum tali invasione nihil proficerent, tandem convicti justitia, loco sponte restituerunt. In qua restitutione, si qua sibi ab antecessoribus rectitudo videretur, sponte indulserunt, tam pro remedio animarum suarum, quam parentum suorum, et pro promerenda indulgentia, prædæ porcorum, et arsuræ Fielinx villæ quam injuste fecerunt, adhibitis testibus, qui restitucionem viderunt, et satisfactionem. Et ut hæc restitucio, et satisfactio memorialiter permaneat, hanc noticiam fieri petierunt, manu sua, et horum testium corroboratam. Signum Girardi. Sig. Lamberti, qui hanc Kartam fieri petierunt. Sig. Helvidis matris eorum. Sig. Widonis, et uxoris ejus. Sig. Walterii Clerici. Sig. Widonis Decani. Sig. Oddonis. Sig. Rotberti. Sig. Erlebaldi. Sig. Aldonis. Actud publice apud Divionem castrum XIII Kalendas Marcii, anno ab Incarnatione Domini MXXIII. Regnante Rotberto Rege.